REGULAMENTUL (CE) NR. 609/2007 AL COMISIEI
din 1 iunie 2007
de modificare a anumitor cote de pescuit pentru anul 2007 în conformitate cu Regulamentul (CE) nr. 847/96 al Consiliului privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 23 alineatul (4),
având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (2), în special articolul 4 alineatul (2) și articolul 5 alineatele (1) și (2),
întrucât:
(1)
Regulamentul (CE) nr. 2270/2004 al Consiliului din 22 decembrie 2004 de stabilire, pentru 2005 și 2006, a posibilităților de pescuit pentru stocurile de pește de adâncime (3), Regulamentul (CE) nr. 52/2006 al Consiliului din 22 decembrie 2005 de stabilire a posibilităților de pescuit și a condițiilor asociate pentru anumite stocuri de pește și grupe de stocuri de pește aplicabile în Marea Baltică în 2006 (4) și Regulamentul (CE) nr. 51/2006 al Consiliului din 22 decembrie 2005 de stabilire pentru 2006 a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (5), specifică stocurile care pot face obiectul măsurilor prevăzute de Regulamentul (CE) nr. 847/96.
(2)
Regulamentul (CE) nr. 2015/2006 al Consiliului din 19 decembrie 2006 de stabilire, pentru 2007 și 2008, a posibilităților de pescuit pentru navele de pescuit comunitare pentru anumite stocuri de pește de adâncime (6), Regulamentul (CE) nr. 1941/2006 al Consiliului din 11 decembrie 2006 de stabilire pentru 2007 a posibilităților de pescuit și a condițiilor asociate pentru anumite stocuri de pește și grupe de stocuri de pește aplicabile în Marea Baltică (7) și Regulamentul (CE) nr. 41/2007 al Consiliului din 21 decembrie 2006 de stabilire pentru 2007 a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (8), stabilesc cote pentru anumite stocuri de pește în 2007.
(3)
Regulamentul (CE) nr. 147/2007 al Comisiei din 15 februarie 2007 de modificare a anumitor cote de pescuit pentru perioada 2007-2012 (9) în conformitate cu articolul 23 alineatul (4) din Regulamentul (CE) nr. 2371/2002 al Consiliului privind conservarea și exploatarea durabilă a resurselor piscicole în conformitate cu politica comună în domeniul pescuitului reduce anumite cote de pescuit pentru Regatul Unit și Irlanda în perioada 2007-2012.
(4)
Anumite state membre au cerut, în conformitate cu Regulamentul (CE) nr. 847/96, ca anumite părți din cotele lor pentru 2006 să fie transferate în anul următor. În limitele specificate în respectivul regulament, cantitățile reținute trebuie adăugate la cota pentru 2007.
(5)
În temeiul articolului 5 alineatul (1) din Regulamentul (CE) nr. 847/96, ar trebui făcute deduceri din cotele naționale pentru 2006 la un nivel echivalent cu cantitatea pescuită în exces. În temeiul articolului 5 alineatul (2) din Regulamentul (CE) nr. 847/96, ar trebui făcute deduceri ponderate din cotele naționale pentru 2007 în cazul depășirii debarcărilor permise în 2006 pentru anumite stocuri specificate în Regulamentele (CE) nr. 51/2006 și (CE) nr. 52/2006. Aceste deduceri se aplică luându-se în considerare dispozițiile specifice la care se încadrează stocurile care intră sub incidența organizațiilor regionale pentru gestionarea pescuitului.
(6)
Anumite state membre au cerut, în conformitate cu Regulamentul (CE) nr. 847/96, permisiunea să debarce cantități suplimentare de pește din anumite stocuri în 2006. Cu toate acestea, debarcările excedentare ar trebui scăzute din cotele pentru 2007 alocate respectivelor state membre.
(7)
Măsurile prevăzute în prezentul regulament sunt conforme cu avizul Comitetului pentru sectorul pescuitului și al acvaculturii,
ADOPTĂ PREZENTUL REGULAMENT:
Articolul 1
Fără a aduce atingere Regulamentului (CE) nr. 147/2007, cotele stabilite de Regulamentul (CE) nr. 2015/2006, Regulamentul (CE) nr. 1941/2006 și de Regulamentul (CE) nr. 41/2007 sunt suplimentate în conformitate cu anexa I sau reduse în conformitate cu anexa II.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iunie 2007.